**ZK/1-8/2022.**

 **Határozat: 32**

 **Rendelet: 6**

**Jegyzőkönyv**

**Zalakaros Város Önkormányzata Képviselőtestülete**

**2022. március 02-án megtartott**

**nyílt üléséről**

**Jegyzőkönyv**

Készült Zalakaros Város Önkormányzata Képviselőtestülete a Zalakarosi Közös Önkormányzati Hivatal (8749 Zalakaros Gyógyfürdő tér 1.) tanácstermében **2022. március 02-án** 15,17 órai kezdettel megtartott **nyílt** üléséről.

Jelen vannak: Czimondor Nándor alpolgármester, Kötő Attila, Magyarné Kovács Judit, Stégli János, Végh Andor János és Vlasicsné Dörgönye Márta képviselők, Dr. Szentgyörgyvölgyi Eszter jegyző.

Az ülésen nincs jelen: Novák Ferenc polgármester.

Tanácskozási joggal jelen van: Torma László aljegyző, Horváthné Juhász Barbara pénzügyi osztályvezető és Bodor Johanna igazgatási ügyintéző.

Jegyzőkönyvet készítette: Bodor Johanna igazgatási ügyintéző.

Czimondor Nándor: Köszönti a megjelenteket. Megállapítja, hogy az ülés határozatképes, mivel 6 képviselőtestületi tag az ülésen jelen van.

Jegyzőkönyv hitelesítőknek javasolja: Kötő Attila és Stégli János képviselőket.

Czimondor Nándor: Szavazásra teszi fel a jegyzőkönyv hitelesítőire tett javaslatot.

Képviselőtestület 6 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.

Czimondor Nándor: Tájékoztatja a képviselőtestületet, hogy a kiküldött meghívó 2 napirendi pontra tett javaslatot, melyet ismertet:

**Napirend:**

 **1. Háziorvosi feladatellátással kapcsolatos döntések meghozatala** Előadó: Czimondor Nándor alpolgármester

  **2. Egyebek**

Czimondor Nándor Javasolja felvételre és nyílt ülésen tárgyalni a 2. számú Egyebek napirend keretében a helyi adókról szóló 18/2015. (IX.11.) önkormányzati rendelet módosítása című napirendi javaslatot.

Szavazásra teszi fel az elhangzott napirendi pont felvételére és tárgyalására vonatkozó ügyrendi javaslatot.

Képviselőtestület 6 igen szavazattal, ellenszavazat és tartózkodás nélkül az ügyrendi javaslatot elfogadta.

Czimondor Nándor: A napirend kiegészítésére vonatkozó döntés figyelembevételével szavazásra teszi fel a napirend elfogadására vonatkozó javaslatot.

Képviselőtestület 6 igen szavazattal, ellenszavazat és tartózkodás nélkül a napirendet elfogadta.

**Az elfogadott napirend:**

 **1. Háziorvosi feladatellátással kapcsolatos döntések meghozatala** Előadó: Czimondor Nándor alpolgármester

  **2. Egyebek
 2/1. A helyi adókról szóló 18/2015. (IX.11.) önkormányzati
 rendelet módosítása**  Czimondor Nándor alpolgármester

**Napirend tárgyalása:**

**1. Háziorvosi feladatellátással kapcsolatos döntések meghozatala** Előadó: Czimondor Nándor alpolgármester
 (Előterjesztés a jegyzőkönyvhöz mellékelve. )

Czimondor Nándor: Felkéri Torma László aljegyzőt az előterjesztés ismertetésére.

Torma László: Az előzményeket a képviselőtestület ismeri, erre nem kíván kitérni. Az előzetes egyeztetések után a jelenlegi feladat-ellátó cég a Ru-Vör-Trend Medical Kft. ügyvezetőjével Vörhendi úrral múlt héten polgármester úr tárgyalt, az ügyvezető jelezte ők nem gördítenek akadályt a szerződés megszüntetése elé, ha az önkormányzatnak van orvosa, akivel szerződést akar kötni. Ezt azóta írásban is megerősítette. Ennek alapján a határozati javaslat arról szól, hogy a képviselőtestület hozzájárul a RuVör-Trend Medical Kft.-vel a háziorvosi feladatok ellátására kötött feladat-ellátási szerződés közös megegyezéssel történő megszüntetéséhez 2022. március 31. hatállyal, valamint egyetért azzal, hogy az önkormányzat a háziorvosi feladatellátásra feladat-ellátási szerződést kössön 2022. április 1-i hatállyal a Hand-Med 2020 Kft.-vel, a cég képviselője és egyben a személyesen közreműködő orvos a jelenleg is a zalakarosi háziorvosi körzetre praxisjoggal rendelkező Dr. Angi Mónika.

Vlasicsné Dörgönye Márta: Ezt a javaslatot nem tudja így támogatni a múltkori megbeszélésen elhangzottak alapján, több probléma is fennáll a háziorvosi szolgálat kapcsán.

Czimondor Nándor: A múltkor jobban kibeszéltük ezt a témát, ez most virágnyelven volt megfogalmazva.

Szavazásra teszi fel az előterjesztés szerinti határozati javaslat elfogadását.

Képviselőtestület 4 igen szavazattal, ellenszavazat nélkül és 2 tartózkodással az alábbi határozatot fogadta el:

**Képviselőtestület 32/2022. (III.02.) számú határozata:**

Zalakaros Város Önkormányzata Képviselőtestülete

1./ hozzájárul a RuVör-Trend Medical Kft.-vel (7400 Kaposvár, Szántó u. 5., képviseli: Vörhendi Péter ügyvezető) a háziorvosi feladatok ellátására kötött feladat-ellátási szerződés közös megegyezéssel történő megszüntetéséhez 2022. március 31. hatállyal.

2./ egyetért azzal, hogy Zalakaros Város Önkormányzata a háziorvosi feladatellátásra feladat-ellátási szerződést kössön 2022. április 1-i hatállyal a Hand-Med 2020 Kft.-vel (székhelye: 8648 Balatonkeresztúr, Berényi u. 34. cégjegyzékszáma: 14-09-317 adószáma: 28771085-1-14, képviselő: Dr. Angi Mónika).

3./ felhatalmazza a polgármestert a határozat 1./ pontja szerinti feladat-ellátási szerződés közös megegyezéssel történő megszüntetéséről szóló megállapodás, valamint a 2./ pont szerinti feladat-ellátási szerződés aláírására.

Határidő: azonnal

Felelős: Novák Ferenc polgármester

Operatív felelős: Torma László aljegyző

**2/1. A helyi adókról szóló 18/2015. (IX.11.) önkormányzati rendelet módosítás**  Előadó: Czimondor Nándor alpolgármester
 (Előterjesztés a jegyzőkönyvhöz mellékelve. )

Czimondor Nándor: Felkéri Torma László aljegyzőt az előterjesztés ismertetésére.

Torma László: Képviselői felvetés volt, hogy az önkormányzat oly módon tudja segíteni az Ukrajnából érkező háború elől menekülő menedékkérőket, hogy mentesíti őket az idegenforgalmi adó megfizetése alól és erre vonatkozóan készüljön rendeletmódosítási javaslat. Kiemeli, a Kormány rendeletben az Ukrajna területéről érkezett ukrán állampolgárokat, valamint az Ukrajnában jogszerűen tartózkodó harmadik országbeli állampolgárokat a menedékjogról szóló 2007. évi LXXX. törvény 19. § b) pontja alapján ideiglenes védelemre jogosultként ismerte el. A rendeleti javaslat szerint a kormányrendeletben meghatározott személyi kört mentesítené az önkormányzat az adófizetés alól. Véleménye szerint most mindenki segíteni próbál, ezek a kérdések, mint a menedékkérők idegenforgalmi adó fizetésének kérdése, elő fognak kerülni, és központi szabályozás is várható. De addig ezt a döntést a képviselőtestület meghozhatja, a rendelkezésére álló eszközökkel támogathatja a menedéket kérőket.

Kötő Attila: Reméljük, hogy az állam is így gondolja. Ez többször vissza fog jönni, Hévíz is foglalkozik ezzel a kérdéssel. Nyilván lesznek tapasztalataink. Azon kell gondolkozni önkormányzati szinten, hogy az itt tartózkodó családokból munkát is vállalnának, nem kellene munkaközvetítő hiénákra bízni ezt. Nem tudjuk, hogy hány család, milyen összetételűek és hány fővel érkeznek. A környező településeken is megjelentek már.

Stégli János: Mi erről nem tudunk dönteni. Országszerte számos önkormányzat, valamint szálláshelyek szállásolnak el menekülteket. Tájékozódni kell arról, hogy más település hogy oldja meg.

Kötő Attila: Ez egy ideiglenes módosítás, akár 1 hét múlva is módosíthatjuk a rendeletet.

Végh Andor János: Van-e esetleg lehetőség Zalakaros városnak, hogy a rászorulóknak segítséget nyújtson? Szeretnénk-e? Tudunk-e?

Magyarné Kovács Judit: Az önkormányzatnak nincs rá pénze, magánemberként lehet segíteni.

Végh Andor János: Tudunk-e felhívást intézni a lakosság felé, hogy például az önkormányzat buszával tartós élelmiszert, ruhát gyűjtene az önkormányzat és esetleg a nyár folyamán a fürdő nyári bejáratánál az első emeleten nyári tábor lehetne a gyerekeknek.

Dr. Szentgyörgyvölgyi Eszter: Az önkormányzat facebook oldalára felkerült az adománygyűjtésre vonatkozó felhívás, melyet az önkormányzat és a Szociális Alapellátó Szolgálat közösen szervez.

Czimondor Nándor: Szavazásra teszi fel az előterjesztés szerinti rendeleti javaslat elfogadását.

Képviselőtestület 6 igen szavazattal, ellenszavazat és tartózkodás nélkül az alábbi rendeletet fogadta el:

Zalakaros Város Önkormányzata Képviselőtestülete megalkotja a 6/2022. (III.2.) önkormányzati rendeletét a helyi adókról szóló 18/2015. (IX.11.) önkormányzati rendelet módosításáról.

(A rendelet hiteles szövege a jegyzőkönyv melléklete.)

Czimondor Nándor: Mivel a nyílt ülésen tárgyalandó napirend nem volt, megköszönte a részvételt, az ülést 15,48 órakor bezárta.

Kmft.

 Czimondor Nándor Dr. Szentgyörgyvölgyi Eszter

 Alpolgármester Jegyző

 Kötő Attila Stégli János

 Jkv. hitelesítő Jkv. hitelesítő